На основу члана 20. Статута Општине Чајетина (,,Службени лист Општине Чајетина“ број 2/2019), Скупштина општине Чајетина, на седници одржаној дана 25. августа 2022. године, донела је

**ОДЛУКУ О РЕГУЛИСАЊУ МЕЂУСОБНИХ ОДНОСА ИЗМЕЂУ**

**ОПШТИНЕ ЧАЈЕТИНА И ХТТП ,,ПАЛИСАД“ А.Д. ЗЛАТИБОР**

**Члан 1.**

Овом одлуком се регулишу међусобни односи између Општине Чајетина, са једне стране и Привредног друштва ,,ХТТП ,,ПАЛИСАД“ А.Д. Златибор, са друге стране, а у вези са накнадом на име извршене фактичке експропријације непокретности-катастарске парцеле број 4572/90 КО Чајетина.

**Члан 2.**

 Констатује се да је Општина Чајетина, у складу са својим важећим планским актом-Планом генералне регулације насељеног места Чајетина-седиште Општине, са насељеним местом Златибор-прва фаза (у даљем тексту План), извршила изградњу и уређење јавне саобраћајнице, и тим путем заузела непокретност-катастарску парцелу број 4572/90 КО Чајетина, и то без спровођења поступка екпсропријације и исплате накнаде за поменуту непокретност.

**Члан 3.**

 Констатује се да је изградњом и уређењем јавне саобраћајнице заузета непокретност-катастарска парцела број 4572/90 КО Чајетина, у површини од 3694 м2, да је поменута непокретност у јавној својини Републике Србије, и да је на истој носилац права коришћења Привредно друштво ХТТП ,,ПАЛИСАД“ А.Д. Златибор.

**Члан 4.**

 Привредно друштво ХТТП ,,ПАЛИСАД“ А.Д . Златибор, сагласно је да да Општини Чајетина, изврши предају у посед непокретности-катастарске парцеле број 4572/90 КО Чајетина, која је фактички заузета изградњом и уређењем јавне саобраћајнице, у складу са важећим планским актом Општине Чајетина, одмах након закључења уговора о регулисању међусобних односа, који ће се закључити између Општине Чајетина и ХТТП ,,ПАЛИСАД“ А,Д. Златибор, након ступања ове одлуке на снагу.

**Члан 5.**

 Обавезује се Општина Чајетина да Привредном друштву ХТТП ,,ПАЛИСАД“ А.Д. Златибор, исплати накнаду за фактички експроприсану непокретност-катастарску парцелу број 4572/90 КО Чајетина, чији ће износ бити утврђен у посебном поступку, након ступања ове одлуке на снагу.

**Члан 6.**

 Поводом ове одлуке, закључиће се уговор о регулисању међусобних односа, између Општине Чајетина, са једне стране, и Привредног друштва ,ХТТП ,,ПАЛИСАД“ А.Д. Златибор, са друге стране, у року од 30 дана од дана ступања ове одлуке на снагу.

 Овлашћује се председник Општине Чајетина, Милан Стаматовић, да у име и за рачун Општине Чајетина, закључи уговор из става 1. овог члана.

 Уговор из става 1. овог члана се закључује по претходно прибављеном мишљењу Општинског правобранилаштва Општине Чајетина, и оверава се код надлежног јавног бележника. Трошкове овере овог уговора, сносиће Општина Чајетина.

**Члан 7.**

 Након закључења уговора из члана 6. ове одлуке, измирена су сва међусобна потраживања између Општине Чајетина и Привредног друштва ХТТП ,,ПАЛИСАД“ А.Д. Златибор, поводом фактичке експропријације непокретности-дела катастарске парцеле број 4572/90 КО Чајетина.

**Члан 8.**

 Ова одлука ступа на снагу осмог дана од дана објављивања у ''Службеном листу општине Чајетина'' .

**СКУПШТИНА ОПШТИНЕ ЧАЈЕТИНА**

**Број:02-57/2022- 01 од 25. августа 2022.године**

 **ПРЕДСЕДНИК**

**СКУШТИНЕ ОПШТИНЕ**

*Арсен Ђурић*